«...Алдынғы ферма мөдире булған атайым менән уңған сөгөлдөрсө, Почет билдәһе ордены кавалеры инәйем көнө буйы эштә. Беҙ – Ринат ағайым, Бибинур апайым, мин, Ғилметдин һәм Рәшит туғандарым – Хәҙисә нәнәйебеҙ, атайымдың әсәһе, тәрбиәһендә буй еткерҙек. Ул барыбыҙҙы ла йәй етеү менән урман-ҡырҙарға алып сығып китә торғайны. Серәкәй-күгәүен таламаһын тип, тәүҙә тәнгә кәрәсин һөртә. Юлда ялан-тауҙарҙың тарихын һөйләй, һәр үлән менән таныштыра бара. Утыҙ ҡаҙаҡлы биҙрәләр менән ер еләге, ҡурай еләге, сейә, бөрлөгән, ҡарағат, шоморт, балан алып ҡайтабыҙ, уларҙан ҡайнатма эшләп, мөгәрәпте тултырабыҙ. Нәнәйем менән бәпкә көтөүҙәр, йомшаҡ күл һыуында шәкәрҙәй ағартып кер йыуыуҙар, доғаларын уҡый-уҡый беҙҙе мунса индереүҙәре – хәтер һандығындағы ошо иҫтәлектәрҙән уның йөрәк йылыһын тойоп, йәнем бөтәйә. Нәнәйемә оҡшап, үлән, еләк йыйыр өсөн, йәйҙәрҙе көтөп алам...» – тип һөйләй Миңзәлә Ғәйнетдин ҡыҙы.